《七夕》
清代·许权

七月七不夕，家家望女牛。神仙不可见，凉风何飕飗。

我疑天孙不巧转近拙，东西隔断难飞越。一年一度一分离，千古银河响幽咽。

不须乞巧向天孙，若赐巧来愁欲绝。君不见东家力田妇，耕馌常相随。

旦暮共苦乐，白首不分离。又不见西邻有才女，夫婿上玉堂。

终年不相见，怅望悲河梁。玉露无声夜清悄，盘中盼断蛛丝绕。

不知巧思落谁家，只恐巧多人易老。寄语人间痴女儿，宁为其拙毋为巧。

作者简介：江西德化人，字宜媖。崔谟妻。七岁能诗。工刺绣，善白描。因婆媳不和，自缢死。有《问花楼诗集》、《闺中小草》。